钦定古今图书集成/明伦汇编/交谊典/第013卷 > 《知己赋》〈有序〉前人
## 钦定古今图书集成/明伦汇编/交谊典/第013卷 > 《知己赋》〈有序〉前人

陈国之华者，故吏部郎殷孚其人也。博而能通，学无不览，雅赏文章，尢爱奇逸，虽志隐岩石，而名动京师矣。才多深见，气有远度，虽安期千里，不能尚焉。始于北府相值，倾盖无已。仆乃得罪峤外，遐路窈然。始还旧都，会君寻卒，故为兹赋，以寄深哀。

顺祗效宝，渎灵会昌，时雨种祉，山云降祥，承瑶叶之
馀暧，系金枝之末光，耸孤韵以风迈，骞逸气以烟翔。
故学不常师，而心镜群籍，理不启问，而情照诸密。采
图辨纬，游玑访历，潜志百氏，沈神《六经》，冥㭊义象，该
洽性灵，儒不隐迹，墨无遁形，既含道润，亦发才华，采
耀秋月，文丽冬霞，有体有艳，光国光家，识包上仁，义
“兼高行，如彼清波，可挹可镜。又象冲室，惟清惟净，气
拟《北海》，情方中散，风流未辍，盛名犹纂英驰芬，激誉
流声满，我筠心而松性，君金采而玉相，伊邂逅之未
遇，爰契阔于朱方，丹琼譬而非宝，绿兰比而无芳，每
赏矜其如契，贵怀允而不忘，亟闲席兮惆怅，屡缓带
而从容，论十代兮兴毁，访五都兮异”同。谈天理之开
基，辨人道之始终。罄龙图及凤书，倾苍册与篆字；储
西国之阙文，采东京之逸记；阅歆、向之旧旨，阐锺王
之新意；对楚汉之赡墨，览魏晋之鸿策；校远近之真
假，削古今之名实；每齐韵而等迳，辄同怀而共术；叶
情志而深赏，忘年齿而隆眷。拟余才兮前华，比余文
兮后彦。余结袂于山石，君凭神于寒霰。何远期之未
从，痛戢景其如电。堂酒兮一尘，暮灯兮万春。黛草兮
永秘，朱丹兮何晨？闻瑶质兮可变，知余采兮易夺。唯
华名与芳晖兮，争日月而无沫。